പാര്വതി അങ്ങനെ പറഞ്ഞിട്ടുണ്ടോ എന്നുപോലും അറിയില്ല, ആ പ്രതികരണം തെറ്റായിപ്പോയി: ജൂഡ് ആന്റണി മലയാള സിനിമയിലെ കാസ്റ്റിങ് കൗച്ചിനെക്കുറിച്ച് തുറന്നുപറഞ്ഞുള്ള നടി പാര്വതിയുടെ പ്രതികരണം പുറത്തുവന്നതിന് പിന്നാലെ താന് നടത്തിയ വിമര്ശനം തെറ്റായിപ്പോയെന്ന് സംവിധായകന് ജൂഡ് ആന്റണി. സര്ക്കസ് കൂടാരത്തിലെ കൊരങ്ങനോട് ഉപമിച്ചായിരുന്നു ജൂഡ് പാര്വതിയെ വിമര്ശിച്ചത്. താനുപയോഗിച്ച സ്ത്രീവിരുദ്ധ വാക്കുകള് അവരെ വേദനിപ്പിച്ചെങ്കില് മാപ്പ് പറയാന് ഒരുങ്ങിയ വ്യക്തിയാണ് താനെന്നും ജൂഡ് പറഞ്ഞു. മലയാളത്തില് കാസ്റ്റങ് കൗച്ച് ഉണ്ടെന്ന് പാര്വതി ഏതൊ ഒരു ഹിന്ദി അഭിമുഖത്തില് പറഞ്ഞെന്ന ഓണ്ലൈന് വാര്ത്ത കണ്ടാതാണ് അന്നത്തെ പോസ്റ്റ് ഇടാനുള്ള കാരണം പോലും. എനിക്ക് അതേക്കുറിച്ച് വ്യക്തമായ ധാരണയില്ല. അവര് അങ്ങനെ പറഞ്ഞിട്ടുണ്ടോ ഇല്ലയോ എന്നുപോലും അറിയില്ല. പക്ഷെ കേട്ട പാതി കേള്ക്കാത്ത പാതി എനിക്ക് ദേഷ്യം വന്നു. കാരണം എന്റെ സിനിമകളിലോ എന്റെ കൂട്ടുകാരുടെ സിനിമകളിലോ എനിക്കറിയാവുന്നവരുടെ സിനിമകളിലോ ഒന്നും ഞാന് അങ്ങനെയൊരു കാര്യം കേട്ടിട്ടുപോലുമില്ല. ഒരാള്ക്ക് അങ്ങനെ അനുഭവമുണ്ടായിട്ടുണ്ടെങ്കില് അപ്പോള് തന്നെ പ്രതികരിക്കണം. പക്ഷെ അതിനെതിരെ ഞാന് എഴുതിയ കൊരങ്ങന് സര്ക്കസ് കൂടാരം തുടങ്ങിയ വാക്കുകള് തെറ്റായിരുന്നു. അത് ഇട്ടപ്പോള് തന്നെ എന്റെ ഭാര്യ പറഞ്ഞു നിങ്ങള് സ്ത്രീവിരുദ്ധതയാണ് എഴുതിയിരിക്കുന്നതെന്ന്. പക്ഷെ അപ്പോഴേക്കും പോസ്റ്റ് വൈറലായി പോയിരുന്നു, മനോരമയ്ക്ക് നല്കിയ അഭിമുഖത്തില് ജൂഡ് പറഞ്ഞു. ഇക്കാര്യത്തില് വ്യക്തത വരുത്താന് പാര്വതിയെ ഒരുപാട് തവണ ഫോണ് വിളിച്ചെങ്കിലും കിട്ടിയില്ലെന്ന് ജൂഡ് പറഞ്ഞു.സ്ത്രീവിരുദ്ധ വാക്കുകള് ഉപയോഗിച്ചത് അവര്ക്ക് വേദനിച്ചിട്ടുണ്ടെങ്കില് മാപ്പ് ചോദിക്കാന് തന്നെ വിളിച്ചിട്ടുള്ള ആളാണ് അത് ഇപ്പോഴല്ല ആ പോസ്റ്റ് ഇട്ട് ഒരു മാസത്തിന് ശേഷം തന്നെ ചെയ്തതാണ്, ജൂഡ് പറഞ്ഞു.